Emma (roman)

Emma er en roman av Jane Austen og handler om farene ved misforståtte kjærlighetsforhold. Romanen ble første gang utgitt i desember 1815. Som i forfatterens andre romaner undersøkte Austen bekymringene og vanskelighetene til fornemme damer som levde i England på begynnelsen av 1800-tallet. Hun skapte også et livaktig bilde av høyere samfunnsklassers manerer og affekterte væremåte hos sine figurer, det som engelske litteraturvitere kaller for «comedy of manners».

Før Austen begynte å skrive romanen noterte hun at «Jeg skal gå i gang med en heltinne som ingen andre enn jeg selv liker.»Austen-Leigh, James Edward (1926): A Memoir of Jane Austen. Chapman, R. W. Oxford: Oxford University Press, 1967. s. 157 Allerede i den aller første setningen introduserte hun tittelfiguren: «Emma Woodhouse, vakker, flink og rik». Emma er imidlertid ganske bortskjemt; hun overvurderer i stor grad sine egne evner til å sette sammen par, og hun er blind for farene ved å blande seg inn i andres liv og misforstår ofte betydningen av andres handlinger.

 Hovedfigurer 
Emma Woodhouse, hovedpersonen i historien, er en vakker, livsglad, intelligent og litt bortskjemt ung kvinne, 21 år gammel. Hennes mor døde da hun var svært ung. Selv om hun på mange måter er moden for alderen, gjør Emma noen alvorlige feil, hovedsakelig på grunn av sin overbevisning om at hun alltid har rett og sin mangel på forståelse av den virkelige verdenen. Selv om hun har sverget at hun  aldri noensinne vil gifte seg, synes hun det er gøy å sette sammen par og føre dem sammen. Hun tror at hun ikke er typen til å være forelsket, helt til sjalusi får  henne til å innse at hun har elsket Mr Knightley hele tiden.

George Knightley er omtrent 37 år gammel. Han er en nær venn av Emma og hennes eneste kritiker, men han bryr seg mye om henne. Knightley er eier av en eiendom i Donwell Abbey, som inkluderer en omfattende eiendom og en gård. Han er eldre bror av John Knightley, mannen til Emmas eldre søster Isabella. Knightley blir veldig irritert på Emma for at hun overtaler Harriet å takke nei til frieriet fra Mr Martin. Han advarer også Emma mot å drive ekteskapskopling med Harriet og Mr Elton, og gjetter at Elton har en mye høyere oppfatning av seg selv, noe som viser seg å være riktig. Han er skeptisk til Frank Churchill og hans motiver, selv om hans mistanke viser seg å være basert hovedsakelig på sjalusi overfor en yngre mann, viser hans instinkter seg å være riktige når det avsløres at Frank Churchill ikke er den han ser ut til å være.

Frank Churchill er Westons sønn fra hans tidligere ekteskap, en elskverdig ung mann som klarer å bli likt av alle unntatt Knightley, som anser ham som ganske umoden, selv om dette delvis er et resultat av at han blir sjalu ved Franks antatte jakt på Emma. Etter morens død ble Frank oppdratt av sin rike tante og onkel, som han også tok etternavnet til. Frank liker dans og musikk og lever livet til fulle. Frank kan bli sett på som en uforsiktig, men en mindre ondskapsfull versjon av andre figurer i Austens romaner, slik som Wickham i Stolthet og fordom eller Willoughby i Fornuft og følelse.

Jane Fairfax er foreldreløs og har som sin eneste familie en tante, Miss Bates, og en bestemor, Mrs Bates. Hun regnes som en svært vakker, smart og elegant kvinne med det beste av manerer. Hun er også godt utdannet og dyktig til å synge og spille piano. Faktisk er hun den eneste personen som Emma misunner. Hun har lite formue og virker forutbestemt til å bli en guvernante, en fremtidsutsikt hun misliker.

Harriet Smith er en ung venninne av Emma, meget pen, men usofistikert. Hun lar seg lett lede av andre, spesielt Emma. Hun har gått på en skole i lokalmiljøet. Harriet er født utenfor ekteskap av i utgangspunktet ukjent foreldre, men det kommer fram i siste kapittel at hun er datteren av en rik og anstendig handelsmann, om enn ikke en gentleman. Emma tar Harriet under sine vinger tidlig i romanen, og hun blir gjenstand for noen av Emma misforståtte forsøk på ekteskapskopling. Hun takker nei til en frier, Robert Martin, etter innblanding fra Emma.. Hun utvikler da en lidenskap for Knightley, som er katalysatoren som får Emma til å forstå sine egne følelser. I siste instans blir Harriet og Martin forenet til tross Emmas innblanding.

Philip Elton har et godt utseende og er en veloppdragen og ambisiøs ung prest. Emma vil at han skal gifte seg med Harriet, mens han selv ønsker å gifte seg med Emma. Mr Elton viser sin leiesoldatnatur ved raskt etter Emmas avvisning å gifte seg med en annen kvinne.

Augusta Elton, tidligere miss Hawkins, er Eltons rike, men motbydelige kone. Hun er en skrytende, dominerende, pretensiøs kvinne som liker å være sentrum for oppmerksomheten og er generelt mislikt av Emma og hennes krets. 

Fru Anne Weston, tidligere miss Taylor, var Emmas guvernante i 16 år og er Emmas venninne også etter at hun i første kapittel gifter seg med Weston.

Weston bor i nærheten av Hartfield. Han gifter seg med Emmas tidligere guvernante, miss Taylor.

Miss Bates er en vennlig peppermø, hvis mor, Mrs Bates, er venn av herr Woodhouse.

Henry Woodhouse, Emmas far, er alltid bekymret for sin egen helse.

Isabella Woodhouse er Emmas eldste søster og datter av Henry. Hun er gift med John Knightley.

John Knightley er Isabellas ektemann og Georges yngre bror. 

 Referanser 

Kategori:Jane Austen
Kategori:Engelske romaner
Kategori:Bøker fra 1815